বইমেলা চলাটা দুর্ভাগ্যের নয়। দুর্ভাগ্য আমার নিজের কপালেই। ঢাকায় বাংলার প্রাণের মেলা বইমেলা চলছে। কিন্তু সেখানে উপস্থিত থাকতে পারছিনা। হাতে কোন টাকা পয়সা নেই। এই মাসে বেশ কিছু পারিবারিক বড় খরচ হয়ে গেল। আগামী মাসেও কয়েকটা গৃহস্থালী জিনিস কিনতে হবে। কোনটা যে বেশি? পরিবার নাকি বইপড়ার মতো ঘোড়ারোগ। যাদের টাকার  সমস্যা নেই, তাদের কথা আলাদা। কিন্তু আমাদের তো 'নুন আনতে পান্তা ফুরায়' অবস্থা। আমাদের শুধু চেয়ে চেয়ে দেখতে হয়। উপভোগ করার অধিকার নেই।    ঢাকা যে যাব, বই যে কিনবো, তার কোন উপায় নেই। ঢাকা যাওয়া-আসা এবং থাকা খাওয়ার (ঢাকায় দূরসম্পর্কেরও কোন আত্মীয় স্বজন থাকে না) জন্যই ১/২ দিনে একহাজার টাকার মতো খরচ হয়ে যাবে। এছাড়াও বইয়ের দাম যা বেড়েছে, সেখানে আমাদের মতো ছাপোষা মানুষদের হা পিত্যেশ করা ছাড়া কোন উপায় বোধহয় আর খোলা নেই। যাক, দেশের রাষ্ট্রব্যবস্থার উদ্দেশ্যও তাই। যত কম মানুষ বই পড়ে ততই ভাল। সরকারের ভন্ডামী  সম্পর্কেও তারা অন্ধকারে থেকে যাবে, সরকারকে কোন জবাবদিহিতা করতে হবে না।